CELEX: 32011D0025
Language: sl
Date: 2011-12-14 00:00:00
Title: 2011/870/EU: Sklep Evropske centralne banke z dne 14. decembra 2011 o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja (ECB/2011/25)

22.12.2011   
            
            
               SL
            
            
               Uradni list Evropske unije
            
            
               L 341/65
            
         SKLEP EVROPSKE CENTRALNE BANKE
   z dne 14. decembra 2011
   o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja
   (ECB/2011/25)
   (2011/870/EU)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1 in člena 18.2 Statuta,
   ob upoštevanju naslednjega:
   
               (1)
            
            
               V skladu s členom 18.1 Statuta Evropskega sistema centralnih bank in Evropske centralne banke lahko Evropska centralna banka (ECB) in nacionalne centralne banke držav članic, katerih valuta je euro (v nadaljnjem besedilu: NCB), sklepajo kreditne posle s kreditnimi institucijami in drugimi udeleženci na trgu na podlagi ustreznega zavarovanja posojil. Splošni pogoji, po katerih so ECB in NCB pripravljene skleniti kreditne posle, vključno z merili za ugotavljanje primernosti zavarovanja za namene kreditnih poslov Eurosistema, so določeni v Prilogi I k Smernici ECB/2000/7 z dne 31. avgusta 2000 o instrumentih monetarne politike in postopkih Eurosistema (1) (v nadaljnjem besedilu: Splošna dokumentacija).
            
         
               (2)
            
            
               Dne 8. decembra 2011 je Svet ECB odločil o dodatnih ukrepih izboljšane kreditne podpore za podporo bančnega posojanja in likvidnosti na denarnem trgu euroobmočja. V skladu s to odločitvijo in z namenom, da bi izboljšali zagotavljanje likvidnosti nasprotnim strankam pri operacijah denarne politike Eurosistema, je treba predvideti možnost prekinitve ali spremembe pogojev nekaterih operacij dolgoročnejšega refinanciranja pred zapadlostjo, prav tako pa bi bilo treba dopolniti merila za ugotavljanje primernosti finančnega premoženja, ki naj se uporabi kot zavarovanje pri operacijah denarne politike Eurosistema.
            
         
               (3)
            
            
               Te ukrepe je treba uporabljati začasno, dokler ne bo Svet ECB presodil, da stabilnost finančnega sistema omogoča uporabo splošnega okvira Eurosistema za operacije denarne politike –
            
         SPREJEL NASLEDNJI SKLEP:
   Člen 1
   Dodatni ukrepi v zvezi z operacijami refinanciranja in primernim zavarovanjem
   1.   Pravila za izvajanje operacij denarne politike Eurosistema in merila primernosti za zavarovanje, določena v tem sklepu, se uporabljajo v povezavi s Splošno dokumentacijo.
   2.   V primeru razhajanj med tem sklepom in Splošno dokumentacijo, kakor jo NCB izvedejo na nacionalni ravni, prevlada prvi. NCB še naprej uporabljajo vse določbe Splošne dokumentacije v nespremenjeni obliki, razen če je v tem sklepu določeno drugače.
   Člen 2
   Možnost prekinitve ali spremembe pogojev operacij dolgoročnejšega refinanciranja
   Eurosistem lahko odloči, da smejo nasprotne stranke pod določenimi pogoji in pred zapadlostjo prekiniti določene operacije dolgoročnejšega refinanciranja ali znižati njihov znesek.
   Člen 3
   Sprejem nekaterih dodatnih listinjenih vrednostnih papirjev
   1.   Poleg listinjenih vrednostnih papirjev, ki so primerni v skladu s poglavjem 6 Splošne dokumentacije, so kot zavarovanje pri operacijah denarne politike Eurosistema primerni tudi listinjeni vrednostni papirji, pri katerih finančno premoženje za zavarovanje terjatev vključuje bodisi samo stanovanjske hipoteke bodisi samo posojila malim in srednje velikim podjetjem, tudi če ti listinjeni vrednostni papirji ne izpolnjujejo zahtev glede bonitetnih ocen po oddelku 6.3.2 Splošne dokumentacije, sicer pa izpolnjujejo vsa merila primernosti, ki veljajo za listinjene vrednostne papirje po Splošni dokumentaciji, vendar le pod pogojem, da njihova druga najboljša ocena dosega vsaj Eurosistemov spodnji prag stopnje kreditne kvalitete 2 na usklajeni lestvici bonitetnih ocen Eurosistema, kakor je naveden v oddelku 6.3.1 Splošne dokumentacije, in sicer ob izdaji in kadar koli kasneje. Zadostiti morajo tudi vsem zahtevam, navedenim spodaj:
   
               (a)
            
            
               finančno premoženje, s katerim so zavarovani listinjeni vrednostni papirji in ki ustvarja denarni tok, mora pripadati istemu razredu finančnega premoženja, tj. sklad finančnega premoženja mora biti sestavljen samo iz stanovanjskih hipotek ali samo iz posojil malim in srednje velikim podjetjem, finančno premoženje različnih razredov pa se ne sme mešati;
            
         
               (b)
            
            
               finančno premoženje, s katerim so zavarovani listinjeni vrednostni papirji in ki ustvarja denarni tok, ne sme vsebovati posojil, ki so:
               
                           (i)
                        
                        
                           ob izdaji listinjenega vrednostnega papirja slaba posojila ali
                        
                     
                           (ii)
                        
                        
                           ob katerem koli času strukturirana, sindicirana ali s finančnim vzvodom;
                        
                     
         
               (c)
            
            
               nasprotna stranka, ki kot zavarovanje predloži listinjen vrednostni papir, ali katera koli tretja oseba, ki je z njo v tesni povezavi, ne sme delovati kot ponudnik obrestne zaščite v zvezi s tem listinjenim vrednostnim papirjem;
            
         
               (d)
            
            
               dokumenti o transakciji z listinjenimi vrednostnimi papirji morajo vsebovati določbe o neprekinjenosti servisiranja.
            
         2.   V odstavku 1 imata pojma „malo podjetje“ in „srednje veliko podjetje“ pomen, kot jima ga dodeljuje Priporočilo Komisije 2003/361/ES z dne 6. maja 2003 o opredelitvi mikro, malih in srednje velikih podjetij (2).
   Člen 4
   Sprejem nekaterih dodatnih bančnih posojil
   1.   NCB lahko kot zavarovanje za operacije denarne politike Eurosistema sprejme bančna posojila, ki ne izpolnjujejo Eurosistemovih meril primernosti.
   2.   NCB določijo merila primernosti in ukrepe za obvladovanje tveganj za sprejem bančnih posojil v skladu z odstavkom 1. Takšna merila primernosti in ukrepe za obvladovanje tveganj mora predhodno odobriti Svet ECB.
   Člen 5
   Končna določba
   Ta sklep začne veljati 19. decembra 2011.
   
      V Frankfurtu na Majni, 14. decembra 2011
      
         
            Za Svet ECB
         
         
            Predsednik ECB
         
         Mario DRAGHI
      
   
   
      (1)  UL L 310, 11.12.2000, str. 1. Smernica ECB/2000/7 bo od 1. januarja 2012 nadomeščena s Smernico ECB/2011/14 z dne 20. septembra 2011 o instrumentih in postopkih denarne politike Eurosistema (UL L 331, 14.12.2011, str. 1).
   
      (2)  UL L 124, 20.5.2003, str. 36.